KIA Labu Pan Hkyen Shamyit Hpyen Hpung Hte P.T.Ts + Myen Dap Ni Gasat Poi Byin Hpang Sai.
22/ 3/ 2016 ya shani Waimaw Ginwang, Sadung ginwang daw, Ngowa Le, Htang Maw Hkang ngu ai shara ni hta ka-ni sun hkyen jasan hkawm ai tinang KIA Labu Pan hkyen shamyit hpyen hpung ni hte P.T.Ts + Myen dap ni shan de daw 3:00pm kawn gasat poi laja lana byin ai lam shiga na chye lu ai. P.T.Ts ni hku nna shawng KIA Labu Pan hkyen shamyit hpyen hpung hpe hkap gap ai kawn gasat poi byin ai re lam na chye lu ai.
Nai ginra ni hta ka-ni sun Eka (6000) "hkying mali" daram naw nga ai rai nna lai wa sai shata hta sha Pat Jasan hpung ni wa hkyen ai hpe hkap ninghkap gasat dat ai shara re. Mung masha Pat Jasan hpung ni n'mai shang sai re majaw tinang KIA laknak lang hpyen hpung ni hku nna shang ra mat ai re lam, KIA Masat (5) Dap Ba, Sadung ginwang daw Salang ni, rau pawng hpawm ai hte dai shara ni de 22/ 3/ 2016 ya shani kawn ka-ni sun ni hpe hkyen jasan bungli shang hpang nga sai lam na chye lu ai.
Ka-ni sun yawng gaw Sadung, Pang Wa ginra P.T.Ts hte BGF uphkang ginra, Myen hpyen dap up hkang ginra ni hta sha nga sai re lam, hpyen dap gaiwang hkan mung ka-ni sun ni hpring chyat re lam na chye lu ai. Ya na zawn KIA Labu Pan pat jasan hpyen hpung ni P.T.Ts hte BGF ni hte mung jahkrup bawng ban ai lam shawng galaw yu ai rai tim P.T.Ts hte BGF ni hku nna myit n'hkrum ai majaw tinang KIA hpyen hpung ni hku nna Amyu Sha a lit madung hku nna hkyen jasan sa wa sana re lam, ra wa yang ra wa ai hta hkan nna majan gasat ra wa na re lam KIA salang (1) kawn na chye lu ai.
kac_Latn kac_Latn kac_Latn kac_Latn